登金陵冶城西北謝安墩
作者：李白
朝代：唐

paragraphs: 晉室昔橫潰，永嘉遂南奔。
沙塵何茫茫，龍虎鬬朝昏。
胡馬風漢草，天驕蹙中原。
哲匠感頹運，雲鵬忽飛翻。
組練照楚國，旌旗連海門。
西秦百萬衆，戈甲如雲屯。
投鞭可填江，一埽不足論。
皇運有返正，醜虜無遺魂。
談笑遏橫流，蒼生望斯存。
冶城訪古跡，猶有謝安墩。
憑覽周地險，高標絕人喧。
想像東山姿，緬懷右軍言。
梧桐識嘉樹，蕙草留芳根。
白鷺暎春洲，青龍見朝暾。
地古雲物在，臺傾禾黍繁。
我來酌清波，於此樹名園。
功成拂衣去，歸入武陵源。